b'\n_START_ARTICLE_\nPaavo Tyrv\xc3\xa4inen\n_START_PARAGRAPH_\nPaavo Veikko Olavi Tyrv\xc3\xa4inen (s. 23. tammikuuta 1952 Hankasalmi) on yhteiskuntatieteiden maisteri, joka toimi usean eri kunnan johtajana sek\xc3\xa4 Paimion ja Kurikan kaupunginjohtajana. _NEWLINE_Paavo Tyrv\xc3\xa4inen syntyi maanviljelij\xc3\xa4 Eino Tyrv\xc3\xa4isen ja em\xc3\xa4nt\xc3\xa4 Aili Koivum\xc3\xa4en perheeseen. Tyrv\xc3\xa4inen valmistui merkantiksi 1970, tuli ylioppilaaksi 1981 ja suoritti yhteiskuntatieteiden maisterin tutkinnon Jyv\xc3\xa4skyl\xc3\xa4n yliopistossa 1988. H\xc3\xa4n toimi verohallinnon palveluksessa 1971\xe2\x80\x931988 ja kunnanjohtajana Kestil\xc3\xa4ss\xc3\xa4 1988\xe2\x80\x931990, Sonkaj\xc3\xa4rvell\xc3\xa4 1990\xe2\x80\x931996, Liperiss\xc3\xa4 1996\xe2\x80\x932002 ja Luum\xc3\xa4ell\xc3\xa4 2004\xe2\x80\x932008. Paimion kaupunginjohtaja Tyrv\xc3\xa4inen oli 2002\xe2\x80\x932004, Kurikan kaupunginjohtajaksi h\xc3\xa4n tuli vuonna 2009. Kurikan kaupunginvaltuuston valitessa kaupunginjohtajan vuonna 2008 h\xc3\xa4n sai 22 \xc3\xa4\xc3\xa4nt\xc3\xa4 43:sta. Vuonna 2014 Tyrv\xc3\xa4inen valittiin Suomen kuntajohtajat ry:n hallituksen puheenjohtajaksi. _NEWLINE_Tyrv\xc3\xa4isen piti j\xc3\xa4\xc3\xa4d\xc3\xa4 el\xc3\xa4kkeelle maaliskuussa 2015, mutta  h\xc3\xa4nen sopimustaan jatkettiin vuoden 2015 loppuun. Tyrv\xc3\xa4isen seuraajaksi  valittiin Anna-Kaisa Pusa.'